**הצעת מחקר**

**שם** **החניך:** אורית שני

**נושא העבודה:**

סיוע החוץ הישראלי כמרכיב מרכזי בביצור מעמדה הבינלאומי של מדינת ישראל

**רקע:**

הסיוע הבינלאומי של מדינת ישראל למדינות מתפתחות ראשיתו בסוף שנות החמישים, על פי תפיסתו של דוד בן-גוריון, "כביטוי למחויבות המוסרית-יהודית והאנושית להושיט יד לחלש". כמו-כן, על ישראל, כחברה במשפחת העמים, מוטלת חובה אוניברסלית להעניק סיוע למדינות אחרות הזקוקות לו[[1]](#footnote-1).

לאורך שנות קיומה, נתפסת דרך התמודדותה היומיומית של ישראל בו זמנית, עם אתגרים, אילוצים ומשברים גיאו-פוליטיים, חברתיים, ביטחוניים ואחרים, לסיפור הצלחה ייחודי. ככזו, היא נחשבת כמודל לחיקוי במציאת פתרונות ראויים לבעיות מורכבות.

משרד החוץ עוסק במגוון רחב של נושאים, בין השאר ביטחון, חקלאות, מים, פיתוח קהילתי, העצמת נשים, חינוך, יזמות עסקית, רפואה, פיתוח קהילתי, טכנולוגיה ומדע ועוד. בנוסף, מעניקה ישראל סיוע אד-הוק במצבי חירום ובמשברים הומניטריים.

רק לאחרונה ניתן לכך ביטוי מוחשי עם שובו של ראש הממשלה, נתניהו, מביקור בהודו. ראש הממשלה הפקיד בידי משרד החוץ רשימה ארוכה של מטרות לשדרוג היחסים בפועל בין שתי המדינות. בין השאר: הזנקת היקף הסחר מארבעה לעשרים מיליארד דולר תוך חמש שנים, הכפלת מספר התיירים ההודים לישראל מארבעים אלף לשמונים אלף בשנה, קידום שיתופי פעולה בסכומי עתק בתחום חיפושי הנפט, פיתוח שיתופי פעולה בתחומי ההייטק והסייבר והגדלת מספר מרכזי ההדרכה החקלאית מ-20 ל-30. היכולות הטכנולוגיות הגבוהות והחדשנות היצירתית ממקמות את ישראל בצמרת העולם בתחומים אלה ויוצרות ביקושים גבוהים ללמוד מהידע, המומחיות והניסיון.

מדינת ישראל מגישה את סיוע החוץ הן באמצעות המרכז לשיתוף פעולה וסיוע בינלאומי של משרד החוץ (מש"ב) והן בדרכים אחרות. בנוסף, למיתוג הכללי של ישראל כמדינה בעלת יכולות התורמת למדינות נזקקות ולחיזוק מעמדה והדימוי הבינלאומי שלה, קיים גם רווח בילטראלי מול המדינות השונות, כשמתווסף מימד חיובי ליחסים ביניהן, המאזן לעתים ממדים אחרים. השדרוג הזה ביחסים מאפשר לישראל למנף רווחים אחרים, כמו קידום האינטרסים המדיניים, האסטרטגיים, הכלכליים והאחרים מול השחקנים השונים בזירה הבינלאומית.

הסיוע הבינלאומי הינו כלי מאד משמעותי של עוצמה רכה: הוא מוסיף נדבך חשוב ליחסי ישראל עם מדינות שונות בעולם ומחזק את רצונן לשמר ולשפר יחסים אלה. הוא סולל ערוצי קשר ישיר עם מקבלי החלטות בכירים במדינות, שבהן הסיוע הנ"ל מהווה מרכיב דומיננטי בכלכלתן ופותח דלתות גם בזירות אחרות כמו הפרלמנט, התקשורת והקהילה העסקית[[2]](#footnote-2). סיוע החוץ מהווה גם כלי פוטנציאלי לקידום קשרי ישראל עם מדינות עמן אין לה יחסים דיפלומטים פורמאליים, כמו העולם הערבי ומדינות מוסלמיות רחוקות יותר.

בשנת 2010 אישר הארגון לשיתוף פעולה ולפיתוח כלכלי ( OECD ) את צירופה של ישראל לארגון, דבר המעיד על הכרה בתרומתה הייחודית של ישראל בתחום הסיוע, ומציב אותה במעמד מכובד של מדינה תורמת, איכותית, יעילה, בעלת ידע וניסיון רב ומוערכת בזירת הסיוע הבינלאומי.

על אף כל האמור לעיל, **מתקיימת מגמה גוברת והולכת לצמצום המשאבים והפעילות של משרד החוץ בכלל, ובהקשרים אלה בפרט.** דוגמה עכשווית ניתן להביא מתקציב מש"ב השנתי העומד על כ-20 מליון ש"ח בלבד כשישראל מוציאה על סיוע חוץ רק 10 אחוזים מהסכום לו היא מחויבת מתוקף חברותה ב- OECD. יש להוסיף על כך את **סגירתן המתמשכת והקבועה של נציגויות ישראל בחו"ל, על פי העדפות וללא קריטריונים מוגדרים.** זאת ועוד, **היעדר מדיניות ברורה וסדורה ביחס למדינות שמקבלות סיוע מישראל, כמו גם היעדר תיעדוף ביחס לתחומי הסיוע לכשעצמם, ובהקשר למדינות השונות, משפיע על היכולות ועל איכות הסיוע המוגש.**

**מטרות המחקר**

1. לעמוד על סוגי סיוע החוץ שמדינת ישראל נותנת ועל חשיבותם לביצור מעמדה בעולם.
2. לנתח את החסמים העיקריים שמשפיעים על מתן סיוע החוץ בעת הזו, ואת משמעותם במימוש מדיניות החוץ של מדינת ישראל.
3. להביא עקרונות מניסיונן של מדינות אחרות בתחום המדיניות הסדורה בכל הנוגע לסיוע החוץ (דנמרק והולנד).

**שאלות המחקר:**

1. מהם התחומים העיקריים בהם בא לידי ביטוי סיוע החוץ של מדינת ישראל ומהו הפוטנציאל הגלום בסיוע החוץ של מדינת ישראל במדינות שונות (2017-1950)?
2. מהם החסמים העיקריים המונעים את מקסום הפוטנציאל שקיים במתן סיוע החוץ בעת הזו?
3. כיצד משפיעים החסמים הללו על מימוש מדיניות החוץ של מדינת ישראל בתחומים האמורים?
4. מה ניתן ללמוד מניסיונן של מדינות אחרות בתחום המדיניות הסדורה בכל הנוגע לסיוע החוץ (דנמרק והולנד)?

**טענות המחקר:**

1. התרומה המשמעותית של סיוע חוץ נבחנת לאורך שנים, בהישגים מדיניים, יציבים, שיוכיחו את עצמם רק אם יינתן סיוע ארוך טווח, הכולל גם ליווי, השקעה, שיתוף ולמידה, תוך הסתמכות על מדיניות סדורה. זאת כדי שתתקבל הערכה מלאה של מקבל הסיוע, בשל ההבנה שמדובר בהזדהות ולא רק בתועלתנות גרידא.
2. דנמרק והולנד שינו את מדיניות סיוע החוץ שלהן מסיוע לתרומה לפיתוח ושיתוף פעולה – גישה של מדינות דמוקרטיות, שניתן לאמץ עקרונות ממנה.

**דרך הצגת הרעיונות במחקר (ראשי פרקים):**

1. תחומים העיקריים בהם בא לידי ביטוי סיוע החוץ של מדינת ישראל ומהו הפוטנציאל הגלום בסיוע החוץ של מדינת ישראל במדינות שונות (2017-1950).
2. החסמים העיקריים המונעים את מקסום הפוטנציאל שקיים במתן סיוע החוץ בעת הזו.
3. השפעת החסמים הללו על מימוש מדיניות החוץ של מדינת ישראל בתחומים האמורים.
4. עקרונות שניתן להביא מניסיונן של מדינות אחרות בתחום המדיניות הסדורה בכל הנוגע לסיוע החוץ (דנמרק והולנד).

**תיחום המחקר:**

העבודה תדון בהיבטים מעשיים בלבד של סיוע החוץ של מדינת ישראל, לרבות סיוע של המרכז לשיתוף פעולה וסיוע בינלאומי של משרד החוץ, סיוע הומניטרי ועוד. לא ידונו בה היבטי סיוע אחרים.

**חשיבות העבודה:**

בעת האחרונה חל פיחות מתמשך במעמדו של משרד החוץ. נודעות לכך השלכות משמעותיות על יכולתו להתמודד עם האתגרים הבינלאומיים המצויים בתחום אחריותו, שאין כל מחלוקת על חשיבותם לביטחון הלאומי של מדינת ישראל. בין השאר, **ניתן לראות בהיעדר מדיניות ובקיצוץ המשאבים של התחום הנדון בעבודה זו, המחשה גם לתחומים אחרים, שלא ידונו בעבודה זו.**

**יוזם העבודה:** לבקשת משה"ח + הכותב

**מנחה העבודה: ד"ר יוסי ביילין**

1. http://www.sid-israel.org [↑](#footnote-ref-1)
2. מדיניות החוץ של ישראל בעידן של שינויים גלובליים – דו"ח צוות חשיבה לכנס הרצליה 2010, עמ' 8 [↑](#footnote-ref-2)